CELEX: 62020TN0657
Language: mt
Date: 2020-10-30 00:00:00
Title: Kawża T-657/20: Rikors ippreżentat fit-30 ta’ Ottubru 2020 – Ryanair vs Il-Kummissjoni

14.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 433/66
            
         
      Rikors ippreżentat fit-30 ta’ Ottubru 2020 – Ryanair vs Il-Kummissjoni
      (Kawża T-657/20)
      (2020/C 433/82)
      Lingwa tal-kawża: l-Ingliż
      
         Partijiet
      
      
         Rikorrenti: Ryanair DAC (Swords, l-Irlanda) (rappreżentanti: F. Laprévote, V. Blanc, E. Vahida, S. Rating u I. Metaxas-Maranghidis, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni (UE) tad-9 ta’ Ġunju 2020 dwar L-Għajnuna mill-Istat SA.57410 COVID – Rikapitalizzazzjoni ta’ Finnair (1); u
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            Ir-rikorrenti talbet ukoll li l-azzjoni tagħha tiġi ddeterminata taħt il-proċedura mħaffa skont l-Artikolu 23a tal-Istatut tal-Qorti tal-Ġustizzja.
      
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq applikazzjoni żbaljata tal-Artikolu 107(3)(b) TFUE u fuq applikazzjoni inkompleta tal-Qafas Temporanju min-naħa tal-Kummissjoni u fuq twettiq ta’ żball manifest ta’ evalwazzjoni min-naħa tagħha billi kkonstatat li l-għajnuna tindirizza perturbazzjoni serja fl-ekonomija Finlandiża, billi kisret l-obbligu tagħha li tiżen l-effetti benefiċi tal-għajnuna mal-effetti ħżiena tagħha fuq il-kundizzjonijiet kummerċjali u fuq iż-żamma ta’ kompetizzjoni mingħajr distorsjoni (jiġifieri t-“test tal-ekwilibriju”) u billi kkonstatat li Finnair ma kellhiex setgħa sinjifikanti fis-suq.
               
            
                  2.
               
               
                  It-tieni motiv ibbażat fuq ksur min-naħa tal-Kummissjoni ta’ dispożizzjonijiet speċifiċi tat-TFUE u tal-prinċipji ġenerali tad-dritt tal-Unjoni fir-rigward tal-projbizzjoni minn diskriminazzjoni, tal-libertà li jiġu pprovduti servizzi u tal-libertà ta’ stabbiliment li sa minn tmiem is-snin tmenin servew bħala bażi għal-liberalizzazzjoni tat-trasport bl-ajru fl-Unjoni. Il-liberalizzazzjoni tas-suq tat-trasport bl-ajru fl-Unjoni ppermetta t-tkabbir ta’ linji tal-ajru low-cost li huma verament pan Ewropej. Il-Kummissjoni Ewropea injorat il-ħsara kkawżata mill-kriżi tal-COVID-19 fuq tali linji tal-ajru pan Ewropej u r-rwol tagħhom fil-konnettività bl-ajru tal-Finlandja billi awtorizzat lill-Finlandja tirriżerva għajnuna lil Finnair.
               
            
                  3.
               
               
                  It-tielet motiv ibbażat fuq nuqqas min-naħa tal-Kummissjoni li tinbeda proċedura ta’ investigazzjoni formali minkejja diffikultajiet serji u fuq ksur min-naħa tagħha tad-drittijiet proċedurali tar-rikorrenti.
               
            
                  4.
               
               
                  Ir-raba’ motiv ibbażat fuq ksur min-naħa tal-Kummissjoni tal-obbligu ta’ motivazzjoni tagħha.
               
            
         (1)  Deċiżjoni tal-Kummissjoni (UE) tad-9 ta’ Ġunju 2020 dwar l-Għajnuna mill-Istat SA.57410 COVID – Rikapitalizzazzjoni ta’ Finnair (ĠU 2020 C 310, p. 1).